b'\n_START_ARTICLE_\nWalter Ulbricht\n_START_SECTION_\nRane godine\n_START_PARAGRAPH_\nWalter Ulbricht je ro\xc4\x91en 30. lipnja 1893. godine u Leipzigu kao sin kroja\xc4\x8da. Ulbricht je 8 godina svoga djetinjstva proveo u osnovnoj \xc5\xa1koli (Volksschule). Nakon zavr\xc5\xa1ene \xc5\xa1kole \xc5\xa1kolovao se za stolara. Njegovi su roditelji jo\xc5\xa1 od njegovog ro\xc4\x91enja bili aktivni \xc4\x8dlanovi SPD-a, a sam Ulbricht se stranci prodru\xc5\xbeio 1912. godine.\n_START_SECTION_\nPrvi svjetski rat i Weimarska Republika\n_START_PARAGRAPH_\nUlbricht je u Prvom svjetskom ratu slu\xc5\xbeio od 1915. do 1917. godine i to u Galiciji na Isto\xc4\x8dnom frontu i na Balkanu. Dezertirao je 1917. godine jer se od samog po\xc4\x8detka protivio ratu. Ubrzo su ga uhitilu u Charleroiju, Belgija, no pu\xc5\xa1ten je ve\xc4\x87 1918. godine tijekom Njema\xc4\x8dke revolucije. Godine 1917. postao je i \xc4\x8dlan USPD-a nakon \xc5\xa1to se ta stranka odvojila od SPD-a zbog nesuglasica oko sudjelovanja Njema\xc4\x8dke u ratu. Tijekom same revolucije, postao je \xc4\x8dlan Vojnog sovjeta svoje trupe iz Prvog svjetskog rata, a 1920. godine postaje \xc4\x8dlan KPD-a. U Centralni komitet stranke ulazi 1923. godine. Od 1924. do 1925. godine poha\xc4\x91ao je Me\xc4\x91unarodnu lenjinisti\xc4\x8dku \xc5\xa1kolu koju je utemeljila Kominterna. Zbog svog zalaganja i truda,godine 1926. dobiva mjesto u regionalnom parlamentu Saske (S\xc3\xa4chsischer Landtag). Od 1928. do 1933. godine bio je \xc4\x8dlan Reichstaga kao predstavnik Ju\xc5\xbene Vestfalije, a od 1929. godine obna\xc5\xa1a i du\xc5\xbenost Predjednika KPD-a u Berlinu._NEWLINE_Nekoliko godina prije dolaska nacista na vlast 30. sije\xc4\x8dnja 1933. godine, \xc4\x8deste su bile smetnje uzrokovane prisutno\xc5\xa1\xc4\x87u paravojnih jedinica ljevi\xc4\x8dara i desni\xc4\x8dara. Nasilje povezano s demonstracijama bila je \xc4\x8desta pojava, a pobornici dvaju strana su se stalno sukobljavali sa protivni\xc4\x8dkom stranom i policijom. Godine 1931., berlinski su komunisti donijeli slu\xc5\xbebenu politiku prema kojoj se za svakog komunista ubijenog od strane policije treba ubiti 2 policajca, te je u skladu s tim Ulbricht nagovorio svoje kolege Heinza Neumanna i Hansa Kippenbergera da isplaniraju ubojstvo dvojice berlinskih policajaca, Paula Anlaufa i Franza Lencka._NEWLINE_Ubojstva su izvr\xc5\xa1ili Erich Ziemer i kasniji \xc5\xa0ef za nacionalnu sigurnost u Ulbrichtovom kabinetu, Erich Mielke. Godine 1932., Kominterna je naredila komunistima da sura\xc4\x91uju s nacistima tako da su se Ulbricht i Joseph Goebbels, nacisti\xc4\x8dki Gauleiter u Berlinu, dogovorili i nagovorili svoje strana\xc4\x8dke kolege da podr\xc5\xbee \xc5\xa1trajk berlinskih prevoznika u studenom 1932. godine. \xc5\xa0trajka\xc5\xa1ima se nije svidio prizor u kojem su komunisti i nacisti zajedno mar\xc5\xa1irali, tako da je \xc5\xa1trajk prekinut nakon samo 5 dana.\n_START_SECTION_\nTre\xc4\x87i Reich i Drugi svjetski rat\n_START_PARAGRAPH_\nKada je NSDAP do\xc5\xa1ao na vlast 30. sije\xc4\x8dnja 1933. godine, ubrzo je zapo\xc4\x8deo progon njema\xc4\x8dkih komunisti\xc4\x8dkih i socijaldemokratskih vo\xc4\x91a. Nakon \xc5\xa1to je vo\xc4\x91a KPD-a, Ernst Th\xc3\xa4lmann, uhi\xc4\x87en, Ulbricht je zapo\xc4\x8deo kampanju kako bi ga zamijenio na mjestu Predsjednika Komunisti\xc4\x8dke partije Njema\xc4\x8dke. Mnogi su njegovi protukandidati ubijeni u SSSR-u zahvaljuju\xc4\x87i Ulbrichtu._NEWLINE_Ulbricht je od 1933. do 1937. godine \xc5\xbeivio u egzilu u Pragu i Parizu. Ublirhct je tako\xc4\x91er, pomo\xc4\x87u mnogih zakulisnih igara, uspio sru\xc5\xa1iti Njema\xc4\x8dki narodni front kojeg je u Parizu vodio Heinrich Mann, a sve s ciljem kako bi ta organizacija pala pod nadle\xc5\xbenost Kominterne. Ulbricht je poku\xc5\xa1ao negovoriti Willija M\xc3\xbcnzenberga, osniva\xc4\x8da KPD-a, da ode u SSSR, navodno kako bi se "oni pobrinuli za njega", ali bez uspjeha - M\xc3\xbcnzenberg je odbio. Ako bi prihvatio, M\xc3\xbcnzenberg bi vjerojatno bio uhi\xc4\x87en ili progonjen, ne\xc5\xa1to na \xc5\xa1to su mislili i sam M\xc3\xbcnzenberg, ali i Ulbricht. Ulbricht je jedan period proveo i u \xc5\xa0panjolskoj, tijekom gra\xc4\x91anskog rata, kao predstavnik Kominterne. Njegova du\xc5\xbenost bila je osigurati likvidaciju Nijemaca koji su slu\xc5\xbeili republikancima, ali se nisu smatrali dovoljno lojalni Staljinu. Neki od njih su slani u Moskvu na su\xc4\x91enje, dok su neki strijeljani na licu mjesta. Ulbricht je u SSSR-u \xc5\xbeivio od 1937. do 1945. godine._NEWLINE_Tijekom njema\xc4\x8dko-sovjetskog saveza 1939. - 1941. godine, Ulbricht je u Kominterninom \xc4\x8dasopisu "Die Welt" promovirao suradnju s Tre\xc4\x87im Reichom. U skladu s tim je utvrdio:_NEWLINE_ \xe2\x80\x9eNjema\xc4\x8dka je vlada deklarirala kako je spremna za prijateljske odnose sa Sovjetskom Savezom, dok Englsko-francuski blok \xc5\xbeeli rat s njim. Sovjeti i njema\xc4\x8dki radnici \xc5\xbeele obustaviti engleske ratne planove.\xe2\x80\x9d_NEWLINE_Nakon njema\xc4\x8dke invazije SSSR-a 1941. godine, Ulbricht je postao \xc4\x8dlan skupine njema\xc4\x8dkih komunista pod nadle\xc5\xbenosti NKVD-a (u kojoj su bili i pjesnik Erich Weinert i pisac Willi Bredel) \xc4\x8diji su zadatci bili prevo\xc4\x91enje propagandnog materijala na njema\xc4\x8dki, pripremanje antinacisti\xc4\x8dkih emisija, kao i hap\xc5\xa1enje i ispitivanje nacisti\xc4\x8dkih \xc4\x8dasnika. U velja\xc4\x8di 1943. godine, nakon predaje Njema\xc4\x8dke 6. armije kod Staljingrada, Ulbricht, Weinert i Wilhelm Pieck organiziraju komunisti\xc4\x8dku paradu na ulicama Staljingrada u kojoj su mnogi zarobljenici morali sudjelovati. \xc5\xa0ef NKVD-a, Lavrentij Berija, rekao je kako je Ulbricht "najve\xc4\x87i idiot kojeg je ikada vidio".\n_START_SECTION_\nNjema\xc4\x8dka Demokratska Republika\n_START_PARAGRAPH_\nU travnju 1945. godine, Ulibricht je u Njema\xc4\x8dku sa sobom doveo skupinu partijskih du\xc5\xbenosnika ("Ulbrichtova grupa") kako bi zapo\xc4\x8deli rekonstrukciju KPD-a prema na\xc4\x8delima staljinizma. Socijaldemokrati i komunisti se unutar Sovjetske okupacije zone ujedinili i tako stvorili Njema\xc4\x8dku partiju socijalisto\xc4\x8dkog ujedinjenja (Sozialistische Einheitspartei Deutschlands ili SED) nad kojom je monopol imao Staljin. Sam Ulbricht je igrao va\xc5\xbenu ulogu u osnivanju ove stranke._NEWLINE_Nakon osnivanja Demokratke Republike Njema\xc4\x8dke 7. listopada 1949. godine, Ulbricht je postao Dopredsjednik (Stellvertreter des Vorsitzenden) Vije\xc4\x87a ministara DDR-a (Ministerrat der DDR) pod predsjednikom Ottom Grotewohlom. Godine 1950. postaje Generalni sekretar Centralnog komiteta SED-a; ta je titula 1953. godine promijenjena u Prvi sekretar. Nakon Staljinove smrti 1953. godine, Ulbrichtova pozicija je neko vrijeme visila na koncu zbog njegove reputacije okorjelog staljinista. No, koliko god to iroi\xc4\x8dno bilo, spasio ga je Isto\xc4\x8dnonjema\xc4\x8dki ustanak 1953. jer su se sovjetske vlasti bojale kako bi smjenjivanje Ulbrichta bilo protuma\xc4\x8deno kao znak slabosti._NEWLINE_Na 3. Kongresu SED-a, Ulbricht je najavio petogodi\xc5\xa1nji plan \xc4\x8diji je cilj bilo udvostru\xc4\x8denje industrijske proizvodnje. Kako Staljin u to vrijeme jo\xc5\xa1 nije odbacivao ideju ujedinjenje Njema\xc4\x8dke, isto\xc4\x8dnonjema\xc4\x8dke su vlasti tek 1952. godine zapo\xc4\x8dele stvaranje socijalisti\xc4\x8dkog dru\xc5\xa1tvenog sustava u DDR-u._NEWLINE_Do 1952. godine, 80% industrije je nacionalizirano. Blijedo slijede\xc4\x87i staljinisti\xc4\x8dki model industrijalizacije, koji je zahtijevao koncentraciju na razvoj te\xc5\xa1ke industrije neovisno o cijeni, pristupa\xc4\x87nost sirovina i ekonomsku pogodnost, stvorena je ekonomija s nedostatkom potro\xc5\xa1nih dobara, dok su ona koja su i stvorena uglavnom bila jako lo\xc5\xa1e kvalitete. Razvoj je spije\xc4\x8den i namjernim isklju\xc4\x8divanjem "bur\xc5\xbeoazijske" djece iz vi\xc5\xa1eg obrazovanja. Glavna posljedica ovoga bila je velika emigracija na Zapad: preko 360,000 Nijemaca je emigriralo tijekom 1952. i 1953. godine._NEWLINE_Ulbricht je 1957. godine organizirao posjet jednoj isto\xc4\x8dnonjema\xc4\x8dkoj kolektivnoj farmi u Trinwillershagenu kako bi Anastasu Mikojanu, \xc4\x8dlanu sovjetskog Politbiroa koji je bio u posjetu, pokazao isto\xc4\x8dnonjema\xc4\x8dku modernu agrikulturalnu industriju. Nakon smrti Wilhelma Piecka 1960. godine, SED je ukinuo poziciju Predsjednika Isto\xc4\x8dne Njema\xc4\x8dke i umjesto toga stvorio novo dr\xc5\xbeavno tijelo - Staatsrat (Dr\xc5\xbeavno vije\xc4\x87e DDR-a). Ulbricht je, kao \xc5\xa1ef partije, postao predsjednik novoosnovanog dr\xc5\xbeavnog tijela i na taj na\xc4\x8din \xc5\xa1ef dr\xc5\xbeave. Od ove to\xc4\x8dke pa sve do ranih 70-ih godina, Ulbricht je bio neosporivi vo\xc4\x91a partije i dr\xc5\xbeave._NEWLINE_Iako je u kasnijim godinama do\xc5\xa1lo do skromnog razvoja ekonomije, emigracija je i dalje bila velika. Do 1961. godine, na Zapad je emigriralo 1,650,000 ljudi.  Dana 13. kolovoza 1961. godine, zapo\xc4\x8deli su radovi na onome \xc5\xa1to \xc4\x87e za tri mjeseca postati Berlinski zid. Zanimljivo je kako se ovo dogodilo samo 2 mjeseca nakon \xc5\xa1to je Ulbricht eksplicitno negirao ideju o gradnji zida:_NEWLINE_ \xe2\x80\x9eNitko nema namjeru graditi zid.\xe2\x80\x9d_NEWLINE_Kada se 1968. godine dogodila sovjetska invazija na \xc4\x8cehoslova\xc4\x8dku s ciljem zaustavljanja Pra\xc5\xa1kog prolje\xc4\x87a, Ulbricht je jasno izrazio svoje zadovoljstvo. Neki su isto\xc4\x8dnonjema\xc4\x8dki vojnici \xc4\x8dak bili stacionirani na granici, ali ju nisu pre\xc5\xa1li zbog mogu\xc4\x87eg negodovanja \xc4\x8cSSR-a zbog prisutnosti njema\xc4\x8dkih vojnika u njihovoj zemlji. Sve je ovo Ulbrichtu osiguralo reputaciju okorjelog staljinista, reputaciju koju \xc4\x87e zadr\xc5\xbeati do smrti.\n_START_SECTION_\nNovi ekonomski sustav\n_START_PARAGRAPH_\nOd 1963. godine, Ulbricht i njegov savjetnik Wolfgang Berger su poku\xc5\xa1ali stvoriti efikasniju ekonomiju preko Novog ekonomskog sustava (Neues \xc3\x96konomisches System ili N\xc3\x96S). Ovo je zna\xc4\x8dilo da bi se unutar sna\xc5\xbenog centraliziranog ekonomskog plana moglo dozvoliti i omogu\xc4\x87iti vi\xc5\xa1e autonomnih odluka na lokalnoj razini. Razlog ovomu nije bio samo taj da se ve\xc4\x87i dio posla prebaci na tvrtke ve\xc4\x87 i \xc4\x8dinjenica da je dr\xc5\xbeava shvatila kako se neke odluke donose bolje na lokalnoj razini. Jedno od Ulbrichtovih na\xc4\x8dela bila je "znanstvena" izvedba politike i ekonomije - \xc5\xbeelio je, u svrhu asistencije navedenom, koristiti sociologiju, psihologiju, ali ponajvi\xc5\xa1e prirodne znanosti. U\xc4\x8dinci N\xc3\x96S-a, koji su ispravili neke prija\xc5\xa1nje pogre\xc5\xa1ke, bili su uglavnom pozitivni i uvelike su pobolj\xc5\xa1ali ekonomsku situaciju u dr\xc5\xbeavi._NEWLINE_No, N\xc3\x96S nije bio previ\xc5\xa1e popularan unutar same stranke i od 1965. godine pojavljivalo se sve vi\xc5\xa1e protivnika ideje, ponajvi\xc5\xa1e pod vodstvom Ericha Honeckera koji je imao takti\xc4\x8dku podr\xc5\xa1ku sovjetskog vo\xc4\x91e Leonida Bre\xc5\xbenjeva. Ulbrichtova preokupacija znano\xc5\xa1\xc4\x87u zna\xc4\x8dila je da je kontrolu nad ekonomijom dobivalo sme manje patrijaca, a sve vi\xc5\xa1e stru\xc4\x8dnjaka. Ulbrichtove ideje su se tako\xc4\x91er kosile i sa ideolo\xc5\xa1kim na\xc4\x8delima komunizma, \xc5\xa1to je smetalo odre\xc4\x91enom broju okorjelih komunista unutar Partije.\n_START_SECTION_\nOtpust, smrt i utjecaj\n_START_PARAGRAPH_\nUlbrichtov te\xc5\xbeak odnos s Leonidom Bre\xc5\xbenjevom kasnije se pokazao koban za njegovu karijeru. Dana 3. svibnja 1971. godine, Ulbricht je prisiljen dati ostavku na svim polo\xc5\xbeajima koje je dr\xc5\xbeao zbog "slabog zdravlja", a naslijedio ga je, uz podr\xc5\xa1ku SSSR-a, Erich Honecker. Dopu\xc5\xa1teno je pak da ostane vo\xc4\x91a dr\xc5\xbeave kao Predsjednik Dr\xc5\xbeavnog vije\xc4\x87a. Uskoro je i stvorena honorarna pozicija Predsjednika SED-a samo radi njega. Ulbirhct je preminuo u jednoj vladinoj gostinjskoj sobi u D\xc3\xb6llnseeu, sjeverno od Isto\xc4\x8dnog Berlina, dana 1. kolovoza 1973. godine, tijekom Svjetskog festivala mladih i studenata, nakon \xc5\xa1to je samo 2 tjedna prije do\xc5\xbeivio sr\xc4\x8dani udar. Dobio je \xc4\x8dast dr\xc5\xbeavnog pogreba, a pokopan je na groblju Friedrichsfelde zajedno s mnogim drugim isto\xc4\x8dnonjema\xc4\x8dkim komunistima._NEWLINE_Ulbricht je do kraja svog \xc5\xbeivota ostao vjeran lenjinisti\xc4\x8dkim i staljinisti\xc4\x8dkim na\xc4\x8delima i jako je rijetko htio ili mogao raditi kompromise. Nefleksibilan i omra\xc5\xbeen (Anthony Beevor ga je opisao kao "na\xc5\xa1iroko omra\xc5\xbeenog staljinisti\xc4\x8dkog birokrata poznatog po svojoj taktici dobacivanja protivnika"), Ulbricht nije bio tip politi\xc4\x8dka koji bi stekao veliku potporu i simpatije javnosti. No, s druge strane, pokazao se kao izrazito inteligentan politi\xc4\x8dar sposoban da se izvu\xc4\x8de iz jako te\xc5\xa1kih situacija. Iako je uvelike stabilizirao DDR, nikada nije uspio povisiti \xc5\xbeivotni standard do razine bliske onoj u Zapadnoj Njema\xc4\x8dkoj._NEWLINE_Bio je o\xc5\xbeenjen dva puta. Pri brak sklopio je 1920. godine s Marthom Schmellinsky, a od 1953. godine pa do svoje smrti bio je u braku s Lotte Ulbricht (1903. - 2002.). S Lottom je usvojio jednu k\xc4\x87i koja je ro\xc4\x91ena u SSSR-u kojoj su dali ime Beate (1944. - 1991.). Stanovao je u Isto\xc4\x8dnom Berlinu, u ulici koja se zove Majakowskiring.'